xml version="1.0" encoding="UTF-8"?


Europos Sąjungos C 221/2023


| | | |
| --- | --- | --- |
| | | ISSN 1977-0960 |
| Europos Sąjungos oficialusis leidinys | | C 221 |
| European flag | | |
| Leidimas lietuvių kalba | Informacija ir pranešimai | 66 metai 2023m. birželio 22d. |

---

| | | |
| --- | --- | --- |
| Turinys | | Puslapis |
| | IV   Pranešimai | |
| | EUROPOS SĄJUNGOS INSTITUCIJŲ, ĮSTAIGŲ IR ORGANŲ PRANEŠIMAI | |
| | Europos Parlamentas | |
| 2023/C 221/01 | [Stokholmas, 2023 m. gegužės 14–16 d. LXIX COSAC Plenarinis Posėdis. LXIX COSAC pranešimas](http://publications.europa.eu/resource/uriserv/OJ.C_.2023.221.01.0001.01.LIT.xhtml) | [1](#C_2023221LT.01000101.doc) |

---

| | |
| --- | --- |
| LT | |

---

IV Pranešimai

EUROPOS SĄJUNGOS INSTITUCIJŲ, ĮSTAIGŲ IR ORGANŲ PRANEŠIMAI

Europos Parlamentas

| | | | |
| --- | --- | --- | --- |
| 2023 6 22 | LT | Europos Sąjungos oficialusis leidinys | C 221/1 |

---

LXIX COSAC PLENARINIS POSĖDIS

Stokholmas, 2023 m. gegužės 14–16 d.

LXIX COSAC pranešimas

(2023/C 221/01)

Ukraina

| | | |
| --- | --- | --- |
| | (1) | COSAC palankiai vertina tai, kad nuo 2022 m. vasario mėn., kai Rusijos neišprovokuota ir nepateisinama karinė agresija prieš Ukrainą virto visapusiška invazija, tarptautinė bendruomenė nedelsdama teikė paramą Ukrainai bei reiškė nepalaužiamą solidarumą su ja, ir kad šiuo klausimu Europos Sąjunga pademonstravo tvirtą vienybę. |

| | | |
| --- | --- | --- |
| | (2) | COSAC ragina ES ir jos valstybes nares toliau teikti Ukrainai politinę, finansinę, techninę, karinę ir humanitarinę pagalbą, atsižvelgiant į tam tikrų valstybių narių saugumo ir gynybos politikos specifiką. COSAC pripažįsta, kad Juodosios jūros regione nuolat kyla grėsmė saugumui, ir prisideda stiprinant Moldovos Respublikos visuomenės atsparumą. |

| | | |
| --- | --- | --- |
| | (3) | COSAC kuo griežčiausiai smerkia Rusijos plataus masto invaziją į Ukrainą, akivaizdžiai pažeidžiant Jungtinių Tautų Chartijos nuostatas. Ji taip pat smerkia Baltarusijos dalyvavimą Rusijos karinėje agresijoje. COSAC pabrėžia, kad ES sankcijų politika tebėra veiksminga atgrasymo priemonė tiek Rusijos, tiek Baltarusijos atžvilgiu. |

| | | |
| --- | --- | --- |
| | (4) | COSAC patvirtina, kad ji tvirtai palaiko Ukrainos nepriklausomybę, suverenitetą ir teritorinį vientisumą pagal tarptautiniu mastu pripažintas jos sienas. |

| | | |
| --- | --- | --- |
| | (5) | COSAC vėl atkreipia dėmesį į Prahoje įvykusios LXVIII COSAC pranešimą ir ragina nedelsiant ir besąlygiškai nutraukti neteisėtus Rusijos karinius veiksmus ir išvesti visas Rusijos pajėgas bei atitraukti karinę įrangą iš Ukrainos teritorijos. |

| | | |
| --- | --- | --- |
| | (6) | COSAC pabrėžia JT Generalinės Asamblėjos rezoliucijos dėl Jungtinių Tautų Chartijos principų, kuriais grindžiama visapusiška, teisinga ir ilgalaikė taika, svarbą visapusiškai gerbiant Ukrainos nepriklausomybę ir teritorinį suverenitetą. |

| | | |
| --- | --- | --- |
| | (7) | COSAC palankiai vertina visų subjektų, prisidedančių prie Ukrainos atkūrimo, atsigavimo ir atstatymo, darbą ir juos remia. COSAC palankiai vertina vykdomą darbą, susijusį su įšaldyto ir užblokuoto Rusijos turto panaudojimu siekiant paremti Ukrainos atstatymą. |

| | | |
| --- | --- | --- |
| | (8) | COSAC ragina visus atitinkamus susijusius subjektus dedant bet kokias atstatymo, taikos palaikymo ir saugumo užtikrinimo pastangas įtraukti lyčių lygybės aspektą. |

| | | |
| --- | --- | --- |
| | (9) | COSAC pabrėžia, kad itin svarbu toliau stiprinti pliuralistinę ir įtraukią parlamentinę demokratiją, skatinti pagarbą žmogaus teisėms, įskaitant tautinių mažumų teises, teisinės valstybės principų laikymąsi ir teisminių institucijų nepriklausomumą. |

| | | |
| --- | --- | --- |
| | (10) | COSAC pabrėžia, kad svarbu patraukti atsakomybėn visus asmenis, kurie įsakė vykdyti karo ar kitus itin sunkius nusikaltimus, susijusius su Rusijos agresijos karu prieš Ukrainą, juos įvykdė arba dalyvavo juos vykdant, ir visapusiškai remia Tarptautinio baudžiamojo teismo atliekamą tyrimą Ukrainoje. |

| | | |
| --- | --- | --- |
| | (11) | COSAC palankiai vertina pastangas sukurti tinkamą teisminį mechanizmą, skirtą agresijos nusikaltimams Ukrainoje tirti ir patraukti baudžiamojon atsakomybėn asmenis, dalyvavusius juos darant. Šiuo atžvilgiu COSAC palankiai vertina tai, kad prie Eurojusto pradėjo veikti Sunkiausių tarptautinių nusikaltimų įrodymų duomenų bazė (CICED) ir buvo įsteigtas naujas Tarptautinis baudžiamojo persekiojimo už agresijos nusikaltimą prieš Ukrainą centras (ICPA). COSAC remia visapusišką universaliosios jurisdikcijos principo įgyvendinimą valstybėse narėse, siekiant sustiprinti mūsų bendras vertybes, pagal kurias smerkiami žmogaus teisių pažeidimai ir nusikaltimai žmoniškumui. |

| | | |
| --- | --- | --- |
| | (12) | COSAC smerkia Rusijos Federacijos vykdomą Ukrainos vaikų deportaciją. Ji taip pat smerkia tai, kad taikant priverstinio Rusijos pilietybės suteikimo praktiką pažeidžiama deportuotų Ukrainos vaikų teisė išsaugoti savo identiškumą, kaip apibrėžta JT Vaiko teisių konvencijos 8 straipsnyje. |

| | | |
| --- | --- | --- |
| | (13) | COSAC palankiai vertina ir remia vykstantį ES plėtros procesą, apimantį Ukrainą, Vakarų Balkanus, Moldovą ir perspektyvoje Sakartvelą, grindžiamą nustatytų kriterijų tenkinimu. COSAC pabrėžia, kad visos Europos stabilumui ir klestėjimui ypač svarbus stabilumas ES kaimyninėse šalyse. |

Dėl organizuoto nusikalstamumo ir korupcijos

| | | |
| --- | --- | --- |
| | (14) | COSAC pabrėžia glaudesnio bendradarbiavimo ir keitimosi informacija ES lygmeniu svarbą kovojant su tarpvalstybiniu organizuotu nusikalstamumu. COSAC palankiai vertina Eurojusto koordinacinį vaidmenį šioje srityje ir ragina stiprinti bendradarbiavimą su trečiosiomis šalimis. |

| | | |
| --- | --- | --- |
| | (15) | COSAC palankiai vertina iniciatyvas, kurių ėmėsi teisėkūros institucijos siekdamos užkirsti kelią tarpvalstybiniam organizuotam nusikalstamumui ir su juo kovoti, ir pabrėžia, kad svarbu jas laiku įgyvendinti. |

| | | |
| --- | --- | --- |
| | (16) | COSAC ragina imtis aktyvesnių ir efektyvių veiksmų prieš neteisėtai migrantus gabenančius asmenis ir prekybą žmonėmis, nes tai kelia didelį humanitarinį ir saugumo iššūkį Sąjungai. |

| | | |
| --- | --- | --- |
| | (17) | COSAC palankiai vertina naujas kovos su korupcija iniciatyvas visose srityse. Korupcija turi būti laikoma organizuotu nusikalstamumu. |

| | | |
| --- | --- | --- |
| | (18) | COSAC pabrėžia, kad kovojant su korupcija svarbu dėti pastangas tiek nacionaliniu, tiek ES lygmenimis, taip pat bendradarbiauti su trečiosiomis šalimis. |

Bendroji rinka

| | | |
| --- | --- | --- |
| | (19) | COSAC pritaria Komisijai, kad bendroji rinka yra vienas didžiausių ES laimėjimų, ir pabrėžia, kad per pastaruosius 30 metų ji atliko svarbų vaidmenį skatinant ES vystymąsi ir klestėjimą. |

| | | |
| --- | --- | --- |
| | (20) | COSAC pabrėžia, kad žmonių gerovė priklauso nuo gerai veikiančių esminių paslaugų, tokių kaip energijos bei vandens tiekimas ir sveikatos priežiūros, transporto bei telekomunikacijų paslaugos. Daugiausia dėmesio turėtų būti ir toliau skiriama kliūčių šalinimui bendrojoje rinkoje, ypač paslaugų sektoriuje. |

| | | |
| --- | --- | --- |
| | (21) | COSAC pabrėžia, kad norint užtikrinti Sąjungos konkurencingumą svarbu turėti gerą įgūdžių pasiūlą. Todėl COSAC palankiai vertina tai, kad 2023 m. paskelbti Europos įgūdžių metais. |

| | | |
| --- | --- | --- |
| | (22) | COSAC palankiai vertina priemones, kuriomis galima toliau skatinti žaliąją ir skaitmeninę pertvarką ir stiprinti ES konkurencingumą, kartu užtikrinant jos atvirą strateginį savarankiškumą pasaulinėje arenoje. COSAC ypač palankiai vertina priemones, kuriomis atsižvelgiama į mažąsias ir vidutines įmones. |

| | | |
| --- | --- | --- |
| | (23) | COSAC pabrėžia, kad pastaraisiais metais bendrąją rinką sukrėtė įvairios krizės. Dėl pasaulinių vertės grandinių sutrikimų pandemijos metu atsirado svarbių produktų trūkumas. Rusijos karas Ukrainoje paaštrino bendrosios rinkos problemas. Karas sukėlė plataus masto energetikos krizę, kuri, savo ruožtu, daugelyje sričių lėmė didesnes kainas. |

| | | |
| --- | --- | --- |
| | (24) | COSAC pabrėžia, jog svarbu, kad ES ir valstybės narės, taip pat krizės metu, toliau šalintų kliūtis, mažintų biurokratiją, įgyvendintų ir taikytų galiojančius teisės aktus ir pritaikytų bendrąją rinką prie šiuolaikinės skaitmeninės visuomenės tam, kad patenkintų piliečių ir įmonių lūkesčius. Būtina toliau pritaikyti bendrąją rinką prie naujų iššūkių ir išplėsti Šengeno erdvę įtraukiant Rumuniją ir Bulgariją, kad būtų dar labiau sustiprintas ES bendradarbiavimas ir ekonominis atsparumas. Pastarieji yra glaudžiai susiję su išorės sienų stiprinimu. |

Žalioji pertvarka

| | | |
| --- | --- | --- |
| | (25) | COSAC palankiai vertina pastangas įgyvendinti visus įvairius Pasirengimo įgyvendinti 55 % tikslą priemonių rinkinio elementus. ES nusistatė plataus užmojo klimato tikslus, kurie yra būtini ateities iššūkiams spręsti. |

| | | |
| --- | --- | --- |
| | (26) | COSAC palankiai vertina darbą, susijusį su žaliąja pertvarka, ir pabrėžia, kad siekiant sukurti tvarų pasaulį reikia laikytis holistinio požiūrio. |

| | | |
| --- | --- | --- |
| | (27) | COSAC pabrėžia, kad pereinant prie žaliosios ekonomikos ES atlieka pagrindinį vaidmenį ir kad ji turi užimti lyderės poziciją pasauliniu mastu dedant pastangas kovos su klimato kaita srityje, ir kartu pripažįsta bendradarbiavimo su trečiosiomis šalimis svarbą, nes klimato kaita yra pasaulinis iššūkis, kuris nepaiso sienų. |

| | | |
| --- | --- | --- |
| | (28) | COSAC pabrėžia, kad žalioji pertvarka yra būtinas žingsnis mažinant ES energetinę priklausomybę, kartu atsižvelgiant į kiekvienos valstybės narės energijos rūšių derinį, ir kad ši pertvarka turi būti paspartinta. |

| | | |
| --- | --- | --- |
| | (29) | COSAC pažymi, kad žalioji pertvarka yra susijusi tiek su iššūkiais, tiek su galimybėmis visais visuomenės lygmenimis, ir ragina, kad ją kartu būtų teikiama tinkama socialine ir ekonomine parama. |

---